**ОТГОВОР – РАЗЯСНЕНИЕ ПО ДОКУМЕНТАЦИЯ**

**на основание чл. 29, ал. 2 от ЗОП**

**УВАЖАЕМИ ДАМИ И ГОСПОДА,**

Във връзка с отправено запитване по реда на чл. 29, ал. 1 от ЗОП, Ви предоставяме следните разяснения по документация за участие в процедура за възлагане на обществена поръчка чрез открита процедура с предмет: ***„Изграждане на електронна платформа за управление на учебния процес и провеждане на иновативни електронни, уеб-базирани и дистанционни обучения“ по проект С13-22-1/16.04.2014 „Изграждане на капацитет на ИПА за изследвания, обучение и приложение на иновативни европейски практики в доброто управление”,*** Ви даваме следните разяснения:

**1. Въпрос:**

В раздел III.2.3) от Обявлението за Обществената поръчка, т. Изисквано минимално/ни ниво/а, подточка А и Б, е посочено изискване за образователна – квалификационна степен на ключовите експерти, в областта на природните науки, математиката и информатиката, съгласно ПМС № 125 /2002г. за утвърждаване Класификатор на областите на висше образование и специалност в областта на информационните технологии, математика, компютърни системи или еквивалентно.

Във връзка с посоченото по-горе изискване, бихме искали да уточните, дали възложителят “Институт по публична администрация” ще приеме за изпълнено това изискване, ако ключовите експерти имат образователно-квалификационна степен в областта на:

* Комуникационна техника и технологии; или
* Радио-комуникации и електронни медии; или
* Телекомуникационни технологии, или
* Телекомуникационни системи и технологии.

**Отговор**:

Минималните изисквания към екипа от експерти, с който трябва да разполагат участниците, са посочени в Обявлението и Документацията за участие в процедурата за възлагане на обществена поръчка.

Задължение на участниците е да представят документи и информация, съгласно изискванията на възложителя, от които да е видно изпълнението на изискванията за подбор. В случай, че участникът представя експерти с образование в област и/ или по специалност, за които сочи, че са еквивалентни на изискуемите, той трябва да обоснове и наличието на еквивалентност.

Преценката за съответствието на офертите на участниците в процедурата с изискванията за подбор следва да бъде направено от комисията, назначена от възложителя за разглеждане, оценка и класиране на офертите, при спазване на изискванията на чл. 68, ал. 7 и ал. 10 от Закона за обществените поръчки.

**2. Въпрос:**

Задължително ли трябва новата система и преработките на текущото състояние на старата да използват език за програмиране РНР и бази данни MySQL?

**Отговор:**

В техническата спецификация Възложителят е поставил изискването да се преработят и надградят функционалностите на съществуващата информационна система на ИПА, в тази връзка Възложителят е поставил следното изискване към техническите предложения на участниците: „*Да представят добре описани: структурирани подходи и методологии за изпълнение и разработка на софтуер, описание на технически и функционални характеристики, процеси и интеграция“.* В т. 3.2 на техническата спецификация „Изисквания към сървърната платформа, базите данни, хардуера и лицензите“ Възложителят е поставил изискването:  *„Участниците трябва да изготвят предложение за архитектура, като обосноват избора на платформа и конкретна архитектура“.*

С оглед горепосоченото при подготовка на техническите предложения, участниците следва да се съобразят с тези указания дадени от Възложителя.

**ИЗПЪЛНИТЕЛЕН ДИРЕКТОР НА**

**ИНСТИТУТА ПО ПУБЛИЧНА АДМИНИСТРАЦИЯ**

**/п./**

**Доц. Георги Манлиев**